Osa Kiinan ja Venäjän EU-maihin toimittamista korona-avustustarvikkeista on osoittautunut sekundaksi, raportoivat sekä italialaiset että espanjalaiset tiedotusvälineet.

Myös Tshekkiin (siirryt toiseen palveluun) ostetut kiinalaiset koronatestit antavat vääriä tuloksia.

Euroopassa onkin syytetty (siirryt toiseen palveluun) Kiinaa ja Venäjää poliittisten irtopisteiden keräämisestä ja EU:n heikkouksien hyödyntämisestä koronakriisissä.

Kun monet EU-maat kriisin alussa kielsivät koronaviruksen hoitotarvikkeiden viennin muihin maihin, Kiina ja Venäjä riensivät hätiin. Kohdemaiden päättäjät ovat kiitelleet niiden tuomaa apua, mutta syyttäneet muita EU-maita selän kääntämisestä Etelä-Euroopalle.

Lue myös: Kirjeenvaihtajalta: Venäjä on valjastanut koronaviruksen propagandansa välineeksi

Venäläiset sotilaat puhuttavat Italiassa

Espanjan Kiinasta ostamat 640 000 koronavirustestiä ovat El País -lehden (siirryt toiseen palveluun) mukaan käytännössä hyödyttömiä, koska niiden antamat tulokset ovat vain 30 prosentin todennäköisyydellä luotettavia. Espanjalaisten lääkärien mukaan testien pitäisi tunnistaa tauti 80-prosenttisella herkkyydellä, jotta niistä olisi jotain hyötyä.

Italiassa taas keskustelua herättää venäläisten sotilaiden läsnäolo maassa, kertoo La Stampa -lehti. (siirryt toiseen palveluun)

Venäjän asevoimat lennätti viime viikonloppuna (siirryt toiseen palveluun) toistasataa asiantuntijaa ja lääkintähenkilökunnan jäsentä Moskovasta Roomaan. Nyt jotkut armeijan ja hallinnon edustajat ovat huolissaan venäläisten sotilaiden läsnäolosta.

80 prosenttia Venäjän toimittamasta materiaalista on lehtitietojen mukaan lisäksi käyttökelvotonta (siirryt toiseen palveluun).

Saksa ottaa nyt myös potilaita ulkomailta

Eteläisen Euroopan maat ovat saaneet apua koronaepidemian hoitoon Venäjän ja Kiinan lisäksi ainakin myös Etelä-Korealta, Turkilta ja Kuubalta, joka on lähettänyt Italiaan yli 50 lääkäriä.

EU-maista Saksa on toimittanut Italiaan erän kasvosuojaimia. Lisäksi ainakin kolme Saksan osavaltiota on ottanut sairaaloihinsa hoidettaviksi potilaita Ranskasta ja Italiasta.

EU auttaa Italiaa myös keskuspankki EKP:n kautta. Se aloittaa valtavan 750 miljardin euron hätärahoituksen. Keskuspankkituki ei tosin näy suoraan tavalliselle kansalle kuten kasvosuojaimet tai koronavirustestit.

Torstai-illan huippukokouksessaan EU-maiden johtajat eivät onnistuneet sopimaan lisätoimenpiteistä euroalueen talouden turvaamiseksi.

Lisää aiheesta:

Miten taloutta pidetään pystyssä, jos ihmiset jäävät koteihinsa? EU-maat toimivat epidemian hoidossa jopa toisiaan vastaan

Euroopan keskuspankki aloittaa 750 miljardin euron hätärahoituksen, ohjelma kestää ainakin vuoden loppuun

Uusimmat tiedot koronaviruksesta: USA ylitti 200 000 koronakuoleman rajan, THL suunnittelee uutta maskisuositusta, Viron ja Ruotsin matkailijat karanteeniin maanantaista alkaen

Korjattu tekstiä 2. huhtikuuta klo 16:01: Muutettu muotoilu "Kiinan Espanjaan lähettämät" 640 000 koronavirustestiä tarkempaan muotoon "Espanjan Kiinasta ostamat" 640 000 koronavirustestiä.